Chaykunapa qepantam Jesus purirqa Galilea lawpi,
manañam Judea lawpi kaytaqa munarqachu kamachikuq judiokuna wañurachiyta munasqanrayku.
Judiokunapa Ramada Fiestan hichpamuptinmi
wawqenkuna nirqa:
—Riyá Judea lawman puriqmasikikuna rurasqaykikunata qawanankupaq.
Manam pipas pakasqallapiqa imatapas ruranchu runakunapa reqsisqan kayta munaspaqa,
kaykunata rurachkaspaqa llapa runapa rikusqantayá ruray —nispa.
Chaynataqa nirqaku Jesuspi mana creespankum.
Chaymi Jesus nirqa:
—Ñoqapa tiempoyqa manaraqmi chayamunraqchu,
qamkunapaqmi ichaqa ima tiempopas allinlla.
Qamkunataqa runakunapas manam cheqnisunkichikchu,
ñoqatam ichaqa cheqniwanku tukuy rurasqanku mana allin kasqanta willasqayrayku.
Qamkunallayá fiestamanqa riychik,
manaraqmi ñoqapa tiempoyqa chayamunraqchu —nispa.
Chaynata nispanmi hina Galilea lawllapi qeparurqa.
Ramada Fiestapi kasqanmanta
Wawqenkuna fiestaman pasaptinñam Jesuspas chayman rirqa pakakuspallan,
manam pimanpas ancha rikurirqachu.
Judiokunam fiestapi maskaspanku nirqaku:
—¿Maypitaqcha kachkan chay runaqa?
—nispa.
Jesusmantam runakuna anchata rimarqa.
Wakinninmi nirqa:
—Allin runam payqa —nispa.
Wakinñataqmi nirqa:
—Manam payqa allinchu,
runakunatam engañan —nispa.
Ichaqa manam pipas rimarqakuchu libretaqa kamachikuq judiokunata manchakusqankurayku.
Fiesta chawpiña kachkaptinmi temploman yaykuspan Jesus yachachiyta qallarirqa.
Judiokunam admirakuspa nirqaku:
—¿Imaynataq kay runaqa tukuy imata yachan mana estudiachkaspaqa?
—nispa.
Chaymi Jesus nirqa:
—Kay yachachisqayqa manam ñoqallapachu aswanqa kachamuwaqniypam.
Pipas paypa munasqan ruray munaqqa yachanqam kay yachachisqayqa Diosmanta kasqanta hinaspa kikillaymanta mana rimasqayta.
Pipas kikillanmanta rimaqqa maskan kikin alabasqa kayllatam,
aswanqa pipas kachamuqninta alabaspaqa payqa cheqaptam rimachkan,
manamá llullakunchu.
—¿Manachu leytaqa Moises qosurqankichik?
Chaytaqa manam mayqannikichikpas cumplinkichikchu.
Chaynaqa ¿imanasqamá wañuchiwaypiqa kachkankichik?
Chaymi runakunañataq nirqa:
—Qamqa demonioyoqmi kanki.
¿Pitaq wañuchiyta munasuchkanki?
—nispa.
Jesusñataqmi nirqa:
—Huk ruraytam rurarqani samana punchawpi hinaptinmi llapallaykichik admirasqallaña kachkankichik.
Moisesmi qosurqankichik kamachikuyta qari kaynikichikta señalachikunaykichikpaq.
Kaykunaqa karqa ñawpaq abueloykichikmantaraqmi,
manam Moisesllamantachu chaymi samana punchawpipas tuparamuptinqa wawata señalankichikpuni.
Moisespa kamachikuyninta cumplinaykichikraykum samana punchawpipas qamkunaqa señalankichik.
Chaynaqa ¿imanasqamá piñakunkichik samana punchawpi huk runata sumaqta sanoyaykachiptiyqa?
Amayá juzgaychikchu qawarispallaqa,
juzgaychikqa allin arregloman hinayá.